มันนี่ทูเดย์
ศุลกากรเอาจริงสำแดงต่ำเลี่ยงภาษี
27 ก.ค. 2558

ศุลกากรเอาจริงสำแดงต่ำเลี่ยงภาษี
นายสมชัย สัจจพงษ์ อธิบดีกรมศุลกากร เปิดเผยว่าขณะนี้กรมจัดเก็บรายได้ปีงบประมาณ 2558 ต่ำกว่าเป้า 5,600 ล้านบาท เนื่องจากการลดและเว้นภาษีนำเข้า 1,500 รายการ ในเดือน ม.ค. 2558 ที่ผ่านมา โดยไม่ได้ประเมินไว้ก่อนหน้า ทำให้การเก็บภาษีหายไปเดือนละ 500 ล้านบาท ส่วนการนำเข้าที่คาดว่าจะขยายตัวได้ 6% แต่จนถึงปัจจุบัน การนำเข้าของไทยติดลบไปถึง 6% คาดว่าทั้งปีงบประมาณ กรมจะเก็บภาษีต่ำกว่าเป้าหมาย 7,000-8,000 ล้านบาท
ทั้งนี้ กรมศุลกากรได้เพิ่มประสิทธิภาพการจัดเก็บอย่างจริงจัง โดยเฉพาะสินค้าอ่อนไหวในบัญชีของกรมศุลกากร เช่น รถยนต์หรู ได้ตรวจสอบไม่ให้มีการสำแดงราคาต่ำเพื่อเสียภาษีน้อย โดยตั้งแต่ต้นปีงบประมาณ 2558 จนถึงปัจจุบัน มีการนำเข้ารถยนต์หรูประมาณ 1 หมื่นคัน ลดลงจากช่วงเดียวกันประมาณ 1,000 คัน หรือ 10% แต่การเก็บภาษีรถยนต์หรูกับเพิ่มขึ้นกว่าช่วงเดียวกันถึง 10% แสดงให้ว่า ที่ผ่านมามีการสำแดงราคาต่ำ เสียภาษีไม่ครบเป็นจำนวนมาก
นอกจากนี้ ยังมีสินค้าอื่นที่ถูกตรวจสอบราคาสำแดงนำเข้าให้เหมาะสม ทั้งรถมอเตอร์ไซค์บิ๊กไบค์ อะไหล่รถยนต์ เครื่องใช้ไฟฟ้า สินค้าที่นำเข้ามาเป็นตู้จากจีน หากไม่เข้มงวด จะเก็บภาษีต่ำเป้ากว่า 1 หมื่นล้านบาท การเข้มงวดเรื่องราคาสำแดง ยังทำให้การเก็บภาษีของกรมสรรพสามิต และการเก็บภาษีมูลค่าเพิ่ม (แวต) ของกรมสรรพากรเพิ่มขึ้น